Μνημόνιο τριετούς συνεργασίας υπέγραψαν ο διευθυντής του Κέντρου Ελληνικών Σπουδών του Πανεπιστημίου του Χάρβαρντ με τον πρύτανη του ΑΠΘ, Περικλή Μήτκα.

«Αυτό το μέρος, το Αριστοτέλειο Πανεπιστήμιο της Θεσσαλονίκης, από όπου μιλάω τώρα, αλλά και η Ελλάδα γενικότερα, αντιπροσωπεύουν για ανθρώπους σαν εμένα τα πάντα σε ό,τι έχει να κάνει με τον πολιτισμό», δήλωσε ο Αμερικανός, καθηγητής Γκρέγκορι Νάτζ (Gregory Nagy), διευθυντής του Κέντρου Ελληνικών Σπουδών του, σύμφωνα με το ΑΠΕ – ΜΠΕ.

Ο καθηγητής Νατζ χαρακτήρισε «παγκοσμίου κλάσης» το Τμήμα Κλασικής Φιλολογίας του ΑΠΘ, το οποίο, όπως εξήγησε, μέσα από τις σειρές δημοσιεύσεών του «δημιουργεί τις καριέρες των ανθρώπων», που στη συνέχεια, εκπροσωπώντας ό,τι καλύτερο στον χώρο των ανθρωπιστικών σπουδών, θα βρεθούν στα πανεπιστήμια του Χάρβαρντ, του Γέιλ, της Χαϊδελβέργης.

«Στον κόσμο που αλλάζει θέλουμε να παίζουμε ρόλο και στα εκπαιδευτικά και στα ερευνητικά πράγματα, με τους ανθρώπους μας, αλλά και με τις δυνατότητες που μας δίνουν εξαιρετικές συνεργασίες όπως αυτή» επισήμανε ο πρύτανης του ΑΠΘ, Περικλής Μήτκας, διευκρινίζοντας ότι η συμφωνία θα συμβάλλει στην ενίσχυση και διεύρυνση της συνεργασίας μεταξύ διδακτόρων και ερευνητών της αρχαίας ελληνικής φιλολογίας, μέσα από τις ανταλλαγές, αλλά και τη χρήση των βιβλιοθηκών εκατέρωθεν.

«Η ευτυχής συγκυρία υπογραφής του συμφώνου είναι μία απάντηση και από τις δύο πλευρές σε αυτό που λέμε κρίση των ανθρωπιστικών σπουδών» είπε ο κοσμήτορας της Φιλοσοφικής Σχολής του ΑΠΘ, Δημήτρης Μαυροσκούφης.

To Κέντρο Ελληνικών Σπουδών αποτελεί σημαντικό κόμβο του διεθνούς δικτύου του Πανεπιστημίου του Harvard, με βασικό σκοπό λειτουργίας την υποστήριξη των ελληνικών σπουδών και την προβολή των ανθρωπιστικών αξιών.

Στόχος της συμφωνίας με το ΑΠΘ είναι η ενίσχυση της ακαδημαϊκής συνεργασίας σε τομείς κοινού ενδιαφέροντος, η υποστήριξη της διδασκαλίας και των δραστηριοτήτων που σχετίζονται με την έρευνα στις ανθρωπιστικές επιστήμες και ειδικότερα στον τομέα της αρχαίας ελληνικής λογοτεχνίας και γλώσσας και η υποστήριξη νέων ερευνητών, που έχουν ολοκληρώσει τα διδακτορικά τους στον Τομέα Κλασικών Σπουδών του Τμήματος Φιλολογίας της Φιλοσοφικής Σχολής του ΑΠΘ. Η συμφωνία θα έχει διάρκεια έως τον Δεκέμβριο του 2019.

(Πηγή: ΑΠΕ – ΜΠΕ)